
                                     רשמי מסע-ראלי יוון 2001   לזכרו של הטייס אהרון מנור
ביום ב' בבוקר 07:30 המראנו מחיפה 4 מטוסים, מטוס "פוש פול" דו מנועי של מארגן ומוביל הראלי אלי דולב, 2 מטוסי זלין חדישים עם יגאל ויצחק דרי  ודרור ויצחק נוימן,  ססנה 172 מוטסת ע"י 2 טייסות ענת וגאולה שזו להן הפעם הראשונה בטיסה כזו ארוכה ועוד למקומות אקזוטיים כמו האיים היווניים,  לאנס מבאר שבע עם אסתי, אלמנתו הטייסת של אהרון מנור,   2 ססנה 172  עם חנן  ודוד ואלפרד ואיציק ועוד ססנה 172 RG עם צביקה שהצטרפו משדה  דב. 

ס"ה 8 מטוסים  + דו מנועי (למטען)  25  טייסות, טייסים,  רעיות ואורחת, מכונאי ונוסעים.נפגשים  בתדלוק בפפוס  וברודוס. כשהיעד הראשון האי מיקונוס.  

כבר בהתחלה עם מעבר לקשר עם פיקוח תל אביב קבלנו את זריקת העידוד הראשונה.  הבקר הנחמד של תל אביב מודיע בקשר " מגיע לכם צל"ש על האומץ לטוס עם חד מנועי טיסות כאלה ארוכות מעל לים ...  אבל כל הכבוד, גם אני עשיתי את זה כשהייתי צעיר... "

ללא תקלות וע"פ המתוכנן הגענו לפפוס... מתדלקים...  פיפי ... וקדימה לרודוס לתידלוק נוסף.

כפי שאני רגיל ... מהראלי הקודם... מלבד סגן מנהל השדה הנחמד כל השאר ברודוס "אנטישמים" והויכוח הרגיל עם המתדלק על מחיר הדלק למטוס פרטי / מסחרי מתנהל בלהט. המתדלק מסרב להכיר במכתב של המינהל המאשר כי המטוס מופעל מסחרית ואנו מסרבים לתדלק ולשלם את המחיר הגבוהה. כנראה שלמתדלק קשרים במגדל ושני מטוסים מעוכבים על הקרקע עם מנועים פועלים  ( וההובס עובד ) 45 דקות לפני שניתן להם להמריא. הפקחית מסיעה אותם לעמדת המתנה בקצה מסלול 29 ומכניסה מטוסים להמראה בתהליך  back track .

אבל... דפקנו אותם.. ולאאאא קנינו דלק...

בערך בשעה 15:00 סוף סוף נוחתים במיקונוס אחרי טיסה יפיפייה בין האיים מרודוס למיקונוס, רוח מסלול קלה, גישה ישירה למסלול 34 ואנחנו במיקונוס. התארגנות קצרה, שכירת רכב ואנחנו ציפורי נופש באי המקסים. יחד אתנו מגיע Gorge נשיא אגודת התעופה הכללית היוונית במטוסו הפרטי, טרינידד חדש,  ומצטרף אלינו לארוחת ערב חגיגית של כל המשתתפים במסעדה יוונית טובה ממנה נשקף הנמל של מיקונוס עם ספינות מעבורת וקרוז הנכנסות ויוצאות כמו מכוניות למגרש חניה. האוכל היווני כמובן טעים ואנחנו נהנים מכל רגע.

למחרת בבוקר... יקיצה טבעית כמו שמשתדל חברי דרור לעשות בימי חופשה... ומיד לחוף פרדייס המשגע מבחינת הנוף והים ... וגם  שאר הנוף האנושי בלבוש אדם וחווה. 

אנחנו הישראלים לא מסוגלים  לנוח ולהירגע יותר מידי... ואחרי שעה של סטלבט כמובן חייבים לנסוע לחוף סופר פרדייס.  החוף משגע והמתרחצים.... ממש  סדום ועמורה... וכל המוסיף גורע.

ושוב... מנוחה... בריכה... בירה... סטלבט... ישנים... קמים... ו... טסים לאי הבא – לסבוס

וכך חוזר חלילה  וחלילה ... חיוס... סמוס... קוס... קשה ממש קשה ושאף אחד לא יקנא בנו...

והופ עבר שבוע וחוזרים הביתה.

ואי אפשר בלי להזכיר את הטברנות בכפרים בהרים עם האוכל הנהדר והמחיר הצנוע והכפריים שלא מבינים מאיפה נפלה עליהם  בבת אחת להקה כזאת גדולה של ישראלים רעשניים שאוכלים כמו חזירים.

הפעם החלטנו לוותר על רודוס והמתדלק המניאק וטסים ישר לפפוס לתדלוק במחיר סביר ועם  במבוס המתדלק הנחמד המקבל אותנו בפנים מאירות ו " אחי תעזור לי ... תחזיק הצינור..  כמה נחמד שבאתם .... מתי אתם באים עוד פעם..." 

16:30 יום ב'.. שבוע אחרי... כמה נחמד לשמוע את הבקרית של פלוטו... בקשר עיין רשאי לגלים 1500 ... חיפה.. CYR ..בת גלים 1500 אליך לנחיתה...  וכמתוכנן וכמתואם עם המכס ומשטרת הגבולות אנחנו נוחתים בחיפה.

כמה פשוט ... כמה קל ... ס"ה 13 שעות טיסה....שוב עשינו את זה... ושוב הצליח לנו בלי תקלה... טפו ... טפו...טפו

לסיכום  כל אחד יכול, לא נורא קשה,  צריך הכנה תאורטית טובה, קצת לצחצח האנגלית... GPS מתוכנת היטב...  והשמים הם הגבול.  כל הטיסות ב- VFR,  רצוי אבל לא הכרחי  הגדר מכשירים,  יש הרבה עזרי ניווט רדיו. 
הטיסות קצרות יחסית,  מלבד הטיסה עד רודוס וחזרה מרודוס.

הפקחים היוונים אדיבים ומעדיפים שלא נבלל להם את המוח. ההוראות קצרות פשוטות, הנקודות ידועות וקדימה לביצוע. 

תשאלו את אלה שכבר היו... קלי קלות....

יגאל מירב     
